Millaisia kokemuksia Meita keräsi Taisto-digiturvaharjoituksesta?

Meita oli mukana Digi- ja väestötietoviraston toteuttamassa Taisto-harjoituksessa marraskuun lopussa. Yhtiön harjoitustiimiin kuului joukko asiantuntijoita, päälliköitä sekä johtajia, jotka harjoittelivat yhteisellä harjoitusalustalla puolen päivän ajan. Meitan IT-palvelujen tuotantopäällikkö Outi Salo kertoo yhtiön osallistuneen harjoitukseen useasta syystä:

”Tavoitteeksi oli määritelty saada harjoitusta ja tarkennuksia viestintäsuunnitelman, riskienhallinnan, tilannekuvajohtamisen sekä tarvittavien toimenpiteiden ja viranomaisilmoitusten näkökulmasta.”

Meitalaiset olivat mukana harjoituksessa nyt toista kertaa. Tietoturvapäällikkö Eetu Sormunen kuvaa tämänvuotisen harjoittelun tunnelmia seuraavasti:

”Harjoitukseen lähdettiin kuten edellisellä kerralla eli oppimaan, mitkä asiat toimivat ja missä meillä on vielä parantamisen varaa? Harjoitus sujui mallikkaammin kuin edeltävänä vuonna ja saimme jälleen kerätyksi uusia kehityskohteita."

Harjoituksesta saatiin monia vinkkejä toiminnan kehittämiseen

Outin ja Eetun mukaan Meita keräsi harjoituksesta monenlaista konkreettista hyötyä. Harjoituksen tavoitteena oleviin näkökulmiin saatiin tulevaa varten hyviä parannusehdotuksia sekä tunnistettiin esimerkiksi se, kuinka tärkeää on ylläpitää aktiivisesti toimittajasuhteita. Lisäksi itse harjoituksessa havaittiin se, miten eri tietojärjestelmien vikaantuminen vaikuttaa ketjuuntumisena toisiin tietojärjestelmiin ja/tai kokonaisuudessaan palvelutuotannon toimintaan.